Il-GWU trid leħen fit-tfassil ta' politika nazzjonali dwar edukazzjoni ekwa Minn Claudio Coleiro "Nemmnu li l-General Workers' Union għandu jkollha leħen fuq it-tfassil u t-twettiq ta' politika nazzjonali dwar edukazzjoni ekwa. Edukazzjoni li tkun aċċessibbli għal kulħadd, minn meta xi ħadd jitwieled u tul il-ħajja tiegħu." Iddikjara dan is-Segretarju Ġenerali tal-GWU Josef Bugeja fi tmiem konferenza organizzata mill-GWU li trattat l-edukazzjoni ekwa. L-istess konferenza kienet indirizzata wkoll minn numru ta' akkademiċi intiżi fis-suġġett. Bugeja beda biex qal li l-ġustizzja soċjali, il-mobilità soċjali, il-politika soċjali, l-ekwità, l-edukazzjoni u s-solidarjetà huma temi importanti li l-GWU mhux biss tħaddan imma kontinwament timxi fuqhom. Enfasizza li l-GWU temmen li l-edukazzjoni hi l-akbar u l-aqwa investiment li jista' jsir fiċ-ċittadini tagħna u fis-soċjetà tagħna. "Meta nitkellmu fuq edukazzjoni, qed nitkellmu fuq edukazzjoni akkademika, kreattiva, kulturali u vokazzjonali. "L-għan tal-edukazzjoni ekwa hu li kull ċittadin jilħaq il-potenzjal kollu tiegħu u jżid il-kapaċitajiet, l-abilitajiet u l-kompetenzi tiegħu biex il-ħolm u x-xewqat tiegħu jsiru realtà," żied jgħid is-Segretarju Ġenerali tal-GWU. "Nemmnu anke li l-edukazzjoni għandha tkun l-għodda li tagħti dawn il-ħiliet lill-individwi, biex kulħadd jilħaq dan il-potenzjal." Huwa qal ukoll li l-GWU temmen li l-iżvilupp tas-soċjetà tistrieħ fuq l-aċċess għall-edukazzjoni. Semma l-Fondazzjoni Reggie Miller, fejn il-GWU akkreditat l-istituzzjonijiet u l-korsijiet tagħha biex kull min jattendi għal dawn il-korsijiet ikollu ċertifikat ta' kisba li jkun jista' jgħinu fit-twettiq tal-karriera tiegħu. Dawn il-korsijiet isiru mhux biss għall-membri tal-GWU iżda wkoll għax-shop stewards. "Nemmnu li ma jistax ikun hemm progress soċjali mingħajr edukazzjoni ekwa, mingħajr aċċess għall-edukazzjoni u mingħajr ma nagħtu ċans lil kulħadd jitħarreġ jew jitgħallem," tenna Bugeja. Għalhekk, kompla jgħid is-Segretarju Ġenerali tal-GWU, hemm bżonn li nkomplu niżviluppaw u din il-konferenza hija biss l-bidu hekk kif il-GWU trid tara li tkun interlokutur bejn l-istituzzjonijiet edukattivi, l-edukaturi, l-istudenti, is-soċjetà biex tingħata vuċi u jkunu parteċipi fid-diskussjoni nazzjonali dwar x'teħtieġ is-soċjetà tagħna. "Mhux biss mill-aspett ekonomiku imma wkoll mill-aspett soċjali." "L-edukazzjoni hi l-bażi ta' kull soċjetà demokratika. Iktar ma ngħallmu, iktar is-soċjetà timxi 'l quddiem u jkun hemm progress. L-edukazzjoni narawha bħala l-għodda, is-sisien, il-pilastru ta' kull soċjeta demokratika li għandha twassal għal ġustizzja soċjali u l-ġustizzja soċjali twassal għal politika soċjali. "Mal-edukazzjoni, l-għan li tinħoloq soċjetà ġusta u mimlija opportunitajiet għal kulħadd. Li noħolqu ambjent fejn kulħadd jista' jiżviluppa l-ħiliet tiegħu – akkademiċi, vokazzjonali, kreattivi u kulturali. Aħna naraw il-persuni tagħna b'mod ħolistiku, mhux biss il-kwalità tax-xogħol biss, imma l-kwalità tal-ħajja li tgħix kull individwu," qal Bugeja. "Is-soċjetà tagħna qiegħda kontinwament tinbidel u rridu nkunu preparati għal dan. L-avvanzi teknoloġiċi li qed iseħħu, rridu nkunu preparati għalihom biex il-kwalità tal-ħajja nkomplu ntejbuha. "Dan irid iwassalna biex flimkien, soċjetà inklussiva u diskussjoni sħiħa noħolqu edukazzjoni ekwa fejn kulħadd ikollu l-aċċessibiltà ħalli kulħadd jiżviluppa l-ħiliet tiegħu u nimxu lkoll flimkien." Bugeja tenna wkoll li l-imsieħba soċjali, inkluż il-GWU, għandhom rwol importanti fis-soċjetà biex nagħtu l-kontribut tagħna biex flimkien mal-Gvernn noħolqu strateġija nazzjonali dwar l-edukazzjoni li tolqot lil kulħadd. Huwa temm billi rringrazzja lil kull min ipparteċipa fil-konferenza kif ukoll lill-Assistent Segretarju Gabriel Pullicino li qal li kienet il-ħolma tiegħu li jaħdem bis-sħiħ fuq l-edukazzjoni ekwa. "L-ekwità fl-edukazzjoni ma titkejjilx biss mir-riżorsi minfuqa iżda wkoll mir-riżultati miksuba" Il-Professur Carmel Borg, fi preżentazzjoni li għamel, tkellem dwar x'inhi l-edukazzjoni ekwa u x'inhuma l-isfidi marbuta magħha. Huwa beda biex qal li l-edukazzjoni hi dritt bażiku u fundamentali għal kulħadd. Huwa qal li ċ-ċirkostanzi personali u soċjali m'għandhomx iżommu lill-persuna milli tilħaq il-milja tagħha. Fl-istess waqt, il-miri edukattivi bażiċi għandhom jintlaħqu minn kulħadd, huma x'inhuma ċ-ċirkostanzi u l-karatteristiċi tal-persuni. "L-ekwità fl-edukazzjoni ma titkejjilx biss mir-riżorsi minfuqa iżda, b'mod partikolari, mir-riżultati miksuba," kompla jgħid Prof. Borg. Huwa rrefera wkoll għal studju li sar dwar Malta, magħrufa bħala PISA, li sab li 22% tat-tfal tagħna fuq temp ta' għaxar snin ma għamlu l-ebda progress. Qal li dan ifisser li dawn huma tfal li sfortunatament is-suċċess akkademiku tagħhom hu limitat ħafna fl-iktar oqsma importanti tas-settur edukattiv, li huma l-matematika, il-litteriżmu u x-xjenza. Huwa tkellem ukoll dwar il-progress li sar f'dik li hi korrelazzjoni bejn is-suċċess akkademiku u l-istatus soċjo-ekonomiku tat-tfal tagħna. Minkejja dan, huwa qal li din ir-rabta bejn minn min int u s-suċċess akkademiku tiegħu/tagħha għadha qawwija. Sfida oħra fejn tidħol l-ekwità fl-edukazzjoni hi d-differenzi li hemm f'dawk li huma suċċessi akkademiċi bejn il-bniet u s-subien. Hawn, Prof. Borg semma kif "il-bniet ġrew bis-subien f'kull aspett tal-edukazzjoni bażika obbligatorja tas-sistema edukattiva tagħna." Huwa tenna wkoll li n-nuqqas ta' ekwità fl-edukazzjoni huwa sintomu ta' nuqqas ta' ekwità fis-soċjetà. "L-edukazzjoni għandha tkun iċ-ċavetta tal-progress" Il-Kelliem tal-Oppożizzjoni għall-Edukazzjoni Clyde Puli qal li l-edukazzjoni għandha tkun iċ-ċavetta tal-progress li qed nistennew li jsir, progress ibbażat fuq l-ugwaljanza, l-ekwità u l-opportunitajiet indaqs. Huwa rrimarka li kull soċjetà li tittanta ssejjaħ lilha nfisha soċjetà avvanzata, ma jkunx jixraqilha tali titlu jekk ma tkunx soċjetà ġusta, li tpoġġi lill-bniedem fiċ-ċentu u tati opportunità vera biex kull persuna tilħaq il-milja tagħha. "Biex dan iseħħ ċertu persuni jridu wens, appoġġ u għajnuna addizzjonali li trid tikkumpensa għal żvantaġġi li jista' jkun hemm inkluż dawk kulturali u soċjo-ekonomiċi," qal Puli waqt li rrikonoxxa li matul is-snin sar ħafna progress fis-settur edukattiv iżda sostna li għad fadal x'isir biex tassew jintlaħqu l-miri ta' soċjetà ġusta u ekwa. Kelliema oħra li indirizzaw din il-konferenza kienu l-Professur Peter Mayo, Aleks Farrugia, il-Professur Carmen Sammut, Dr Kurt Borg, Danielle Attard Portughes mill-Fondazzjoni Reggie Miller, Mario Mallia, Dr Anna Baldacchino, Dr Charmaine Bonello, il-Professur James Calleja, Dr Glorianne Borg Axisa u Dr Immanuel Mifsud.